มติคณะกก.กองทุนหมู่บ้านเพิ่มทุนระยะ3
"สุวพันธุ์” เผย “คกก.กองทุนหมู่บ้านฯ” มีมติเพิ่มทุนระยะสาม 768 กองทุน ตั้งเป้าให้แล้วเสร็จเดือนก.ย.นี้ จ่อ เริ่มใช้แผนฟื้นฟูฯ 15 ส.ค.-15 พ.ย. 58
6 ส.ค. 2558

"สุวพันธุ์” เผย “คกก.กองทุนหมู่บ้านฯ” มีมติเพิ่มทุนระยะสาม 768 กองทุน ตั้งเป้าให้แล้วเสร็จเดือนก.ย.นี้ จ่อ เริ่มใช้แผนฟื้นฟูฯ 15 ส.ค.-15 พ.ย. 58
เมื่อวันที่ 6 ส.ค. เวลา 12.00 น. ที่ทำเนียบรัฐบาล นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี เปิดเผยภายหลังเป็นประธานประชุมคณะกรรมการกองทุนหมู่บ้าน และชุมชนเมืองแห่งชาติ ว่า ที่ประชุมได้มีการพิจารณาแผนฟื้นฟูกองทุนหมู่บ้านฯ ตามที่นายกรัฐมนตรีกำชับในที่ประชุมคณะรัฐมนตรี เมื่อวันที่ 4 ส.ค. ว่าให้ดูแลช่วยเหลือกองทุนหมูบ้าน โดยข้อมูลเบื้องต้นพบว่ามีจำนวน 18,566 กองทุน ที่ยังไม่ได้รับการเพิ่มทุนระยะที่ 3  กองทุนละ 1 ล้านบาท ทั้งนี้ สามารถแบ่งออกเป็น 6 ประเภทได้แก่ 1.กองทุนที่ได้มีการยื่นเรื่องขอเพิ่มทุนระยะที่สามแล้ว แต่ยังมีข้อมูลที่ยังไม่สมบูรณ์ จำนวน 2,360 กองทุน ซึ่งคณะกรรมการตั้งเป้าว่าจะสามารถอนุมัติเพิ่มทุนได้ภายในเดือนกันยายนนี้ และในที่ประชุมได้มีการอนุมัติให้เพิ่มทุนไปแล้ว 768 กองทุนในกลุ่มนี้
2.กองทุนในกลุ่มเอ และบี ที่ถือเป็นกองทุนในระดับดีมีศักยภาพสูง แต่ไม่ประสงค์ที่จะขอเพิ่มทุนระยะที่สาม เพราะเพียงพอต่อการดำเนินการแล้ว จำนวน 5,524 กองทุน ซึ่งทางคณะกรรมการให้กองทุนดังกล่าวกลับไปทบทวนเพื่อขอเพิ่มกองทุนต่อไป 3.กองทุนระดับซี หรือปานกลาง ที่ยังคงมีจุดอ่อนข้อบกพร่อง จากการที่สำนักงานคณะกรรมการตรวจเงินแผ่นดิน (สตง.) ใช้ตัวชี้วัด แต่ยังได้คะแนนไม่ดี โดยพบว่ายังมีปัญหาเรื่องระบบการเงิน เงินออม และระบบบัญชีที่ไม่ได้มาตรฐาน จำนวน 4,594 กองทุน
นายสุวพันธุ์ กล่าวอีกว่า คณะกรรมการเห็นว่าจะต้องนำกองทุนในกลุ่มนี้เข้าแผนฟื้นฟูฯ โดยจะให้ความรู้ความช่วยเหลือในการจัดการบัญชีและเงินออมของสมาชิก โดยตั้งเป้าว่าจะสามารถเห็นผลในเดือนตุลาคม 4.กองทุนระดับดี มีหนี้ที่ค้างชำระ คณะกรรมการไม่มีการดำเนินการ จำนวน 4,769 กองทุน ซึ่งคณะกรรมการเห็นว่าจะต้องเข้าแผนฟื้นฟูฯ อย่างใกล้ชิดเป็นรายกองทุน 5.กองทุนที่มีปัญหาไม่สามารถขับเคลื่อน หรือเดินหน้าได้ ซึ่งต้องดูแลอย่างเข้มข้น ต้องบังคับใช้กฎหมาย และเปลี่ยนแปลงคณะกรรมการ จำนวน 581 กองทุน และ6.กองทุนทหาร จำนวน 738 กองทุน ซึ่งถือเป็นกองทุนในรูปแบบพิเศษ เนื่องจากตั้งอยู่ในกรมกองทหาร ซึ่งคณะกรรมการเห็นว่าจะต้องมีการจัดอนุกรรมการพิเศษเข้าไปดูแลเพิ่มเติม
นายสุวพันธุ์ กล่าวต่อว่า ส่วนแผนฟื้นฟูฯ นั้น จะเริ่มดำเนินการในวันที่ 15 สิงหาคม-15 พฤศจิกายน 2558 โดยจะดำเนินการให้เป็นรูปธรรม และจำแนกว่าจะสามารถช่วยเหลือ และเพิ่มทุนได้อย่างไรบ้าง ขณะที่กลุ่มที่ไม่จำเป็นต้องใช้แผนฟื้นฟูนั้นทางคณะกรรมการก็จะมีการพิจารณาเป็นรายเดือน และคณะกรรมการจะพยายามช่วยเหลือให้ได้มากที่สุด หากกองทุนใดไม่สามารถเดินหน้าได้จริง ก็จะมีการหามาตรการพิเศษในการช่วยเหลือ เพราะไม่อยากตัดกองทุนใดออกไป เนื่องจากสมาชิกกองทุนจะเป็นคนได้ประโยชน์จริงๆ